****

**DAUGAVPILS PILSĒTAS PAŠVALDĪBA**

Reģ. Nr. 90000077325, K. Valdemāra iela 1, Daugavpils, LV-5401, tālr. 65404344, 65404365, fakss 65421941

e-pasts: info@daugavpils.lv www.daugavpils.lv

**L Ē M U M S**

Daugavpilī

2022.gada 27.janvārī **Nr.27**

(prot. Nr.3, 10.§)

**Par deleģēšanas līguma noslēgšanu ar akciju sabiedrību „Daugavpils satiksme”**

Pamatojoties uz likuma „Par pašvaldībām” 7.panta otro daļu, 15.panta pirmās daļas 2.punktu, Valsts pārvaldes iekārtas likuma 40.panta otro daļu, 41.panta pirmo daļu, 45.panta otro un trešo daļu, 46.pantu,

ņemot vērā to, ka pamatojoties uz Daugavpils pilsētas domes 2021.gada 15.jūlija lēmumu Nr.447 ir uzsākta pašvaldības sabiedrības ar ierobežotu atbildību “Parkings D” un akciju sabiedrības “Daugavpils satiksme” reorganizācija apvienošanas ceļā, pievienojot pašvaldības sabiedrību ar ierobežotu atbildību “Parkings D” akciju sabiedrībai “Daugavpils satiksme”,

to, ka saskaņā ar Daugavpils pilsētas domes 2017.gada 26.janvāra lēmumu Nr.30 pašvaldības sabiedrībai ar ierobežotu atbildību “Parkings D” deleģētā pārvaldes uzdevuma - gādāt par Daugavpils pilsētas ielu labiekārtošanu, uzlabot satiksmes plūsmu Daugavpils pilsētas teritorijā, nodrošinot transporta līdzekļu īpašniekiem iespēju lietot pašvaldības maksas autostāvvietas, kas ir ierīkotas uz uzturēšanas ielu sarkano līniju robežās, kā arī veikt citas pašvaldībai ar normatīvajiem aktiem uzliktas darbības autostāvvietu pārvaldīšanas jomā, izpildi pārņems akciju sabiedrība “Daugavpils satiksme”,

ievērojot Daugavpils pilsētas domes 2018.gada 28.jūnija saistošo noteikumu Nr.20 „Par Daugavpils pilsētas pašvaldības maksas autostāvvietu apsaimniekošanu un lietošanu” 2.4.apakšpunktā noteikto,

ievērojot to, ka pašvaldībai ar likumu piešķirtas tiesības un ir pienākums patstāvīgi veikt savas autonomās funkcijas, organizēt noteikto autonomo funkciju veikšanu un atbildēt par to, pašvaldība autonomo funkciju pildīšanai veido kapitālsabiedrības un ar saviem līdzekļiem piedalās tajās, kā arī deleģē atsevišķus valsts pārvaldes uzdevumus, kuru izpilde ietilpst pašvaldības kompetencē,

ņemot vērā Daugavpils pilsētas pašvaldības Juridiskā departamenta Kapitālsabiedrību pārraudzības nodaļas izvērtējumu, secinot, ka pārvaldes uzdevuma deleģēšana akciju sabiedrībai “Daugavpils satiksme” ir efektīvākais veids pašvaldības autonomās funkcijas izpildes nepārtrauktības nodrošināšanai un pakalpojumu pieejamībai Daugavpils valstspilsētā, atklāti balsojot: PAR – 15 (I.Aleksejevs, P.Dzalbe, A.Elksniņš, A.Gržibovskis, L.Jankovska, I.Jukšinska, V.Kononovs, N.Kožanova, M.Lavrenovs, J.Lāčplēsis, I.Prelatovs, V.Sporāne-Hudojana, I.Šķinčs, M.Truskovskis, A.Vasiļjevs), PRET – nav, ATTURAS – nav, **Daugavpils dome nolemj:**

Ar 2022.gada 1.februāri noslēgt deleģēšanas līgumu ar akciju sabiedrību „Daugavpils satiksme”, reģistrācijas Nr.41503002269, juridiskā adrese 18.novembra ielā 183, Daugavpilī, saskaņā ar līgumu pielikumā.

Pielikumā: Deleģēšanas līgums.

Domes priekšsēdētājs *(personiskais paraksts)*  A.Elksniņš